b'\n_START_ARTICLE_\nArnold Guyot\n_START_SECTION_\nBakgrunn\n_START_PARAGRAPH_\nAllerede i ungdommen samlet Arnold Guyot p\xc3\xa5 planter og insekter. Han fikk tidlig utdannelse i La Chaux-de-Fonds og s\xc3\xa5 ved kollegiet i Neuch\xc3\xa2tel. Der studerte han teologi og s\xc3\xa5 naturhistorie. I 1825 fortsatte han studiene i Karlsruhe. Her bodde han hos en familie Braun, der han ble kjent med Louis Agassiz (1807\xe2\x80\x931873). Fra Karlsruhe flyttet han til Stuttgart for ytterligere studier. Han returnerte til Neuch\xc3\xa2tel i 1827._NEWLINE_Guyot dro s\xc3\xa5 til Berlin fast bestemt p\xc3\xa5 \xc3\xa5 forberede seg p\xc3\xa5 et geistlig embede. I Berlin bestemte han seg etterhvert til \xc3\xa5 legge teologien til side og heller konsentrere seg om naturvitenskapene. Han h\xc3\xb8rte forelesninger av Alexander von Humboldt og Carl Ritter. _NEWLINE_I 1835 avsluttet han studiene med et doktorarbeide om den naturlige klassifikasjon av innsj\xc3\xb8er.\n_START_SECTION_\nForskning\n_START_PARAGRAPH_\nGuyot dro til Paris og ble husl\xc3\xa6rer for s\xc3\xb8nnene til comte de Pourtal\xc3\xa8s, en adelsmann med tilknytning til Neuch\xc3\xa2tel. Denne stillingen gav han muligheten til vidstrakte reiser rundt om i Europa. _NEWLINE_Guyot ble i 1839 professor i historie og fysisk geografi ved universitetet i Neuch\xc3\xa2tel og satte med Louis Agassiz og \xc3\x89douard Desor i gang med unders\xc3\xb8kelser vedr\xc3\xb8rende Alpene (Syst\xc3\xa8me glaci\xc3\xa8re, 1848). I 1848 bes\xc3\xb8kte han Agassiz ved universitetet i Cambridge i Massachusetts og holdt vinteren 1848-49 i Boston en serie forelesninger om forholdet mellom den fysiske geografi og historien. Forelesningene ble i 1849 utgitt under tittelen Earth and Man._NEWLINE_I 1855 ble han professor i geologi og fysisk geografi ved College of New Jersey. I 1856 innrettet han av sine samlinger et museum som skulle bli til det senere Princeton Museum of Natural History._NEWLINE_For Smithsonian Institution anla han meteorologiske stasjoner (og instruerte virksomheten) og oppsatte meteorologiske og fysiske tabeller samt unders\xc3\xb8kte Appalachenes geologiske oppbygning (avhandlinger 1861 og 1880).'